paragraph_text: Svetište Majke Božje Kloštarske pripada Župi Sv. Ivana Krstitelja u Slavonskom Kobašu, a udaljeno je tri kilometra od samoga mjesta na putu prema Lužanima. Nalazi se na samoj obali rijeke Orljave koja se kilometar niže utiče u Savu. To je i lokacija mjesnog groblja na kojem se nalazi gotička crkva koja je barokizirana. Sam Kloštar ima prekrasnu vizuru jer se nalazi na blagom povišenju (gredi) iza kojeg se nalaze šumovite obale rijeka Orljave i Save te obronci bosanske planine Motajice. U predvečerje 14. kolovoza ( uoči Velike Gospe ) okuplja se vjernički puk na ispovijed i molitvu te pripravu za sv. misu koja započinje obično u 19 sati. Od osnutka Požeške biskupije misno slavlje predvodi preuzvišeni biskup Antun Škvorčević. Na Veliku Gospu okuplja se veliki broj vjernika osobito iz novogradiške posavine te zapadnog brodskog posavlja ali i iz cijele Slavonije. Prvi pisani izvori o Kloštru datiraju još iz 14. stoljeća.<ref>Svetište Gospe kloštarske Požeška biskupija